Je Jehans de Vianne, sires de Mirebel, damoisiax, fais savoir à touz ces que verront et orront ces presentes lettres que je ay promis et promet, par mon soirement, doné sus saint ewangile corporelment, que je ne vendray, engagerai, obligerai ne en autrui main ne osteray de la moie le fié de Mugnet, que l’on tient et doit tenir de moi, se il n’est de la volenté et dou consentement exprest de noble homme monsignor Jehan de Chalon, signor d’Arlay, mon signor, et en obligerai moi et les miens et les moies choses en la main audit Jehan, mon signor, à la poinne de trois cenz marz d’argent, lesquels trois cenz marz je vueil et outroy de ma bone velonté que lidiz Johanz, mes sires, puet et deust lever et avoir de moy et de mes choses. Et ai promis et promet encour, par mon soirment dessusdit et par stipulation sollempne, lesdiz trois cenz marz d’argent paier adit monsignour Johan de Chalon ou à son comandement, en non de poinne, se ensi estoit que je fusse par moi ne par autrui encontre ces covenances dessusdites. En tesmoint de laquel chose, j’ai mis mon seel pendant en ces presentes lettres, et hai requis à honorauble homme et saige l’official de la court de Besençon que il mete le seel de ladite court en ces lettres ensamble le mien seel... Fait et donné à Besençon, le juedi après la Penthecoste, l’an Nostre Signor corrant par mil CC octante et quatre.